Nos Mathildis, comitissa Actrebatensis et Burgundie, palatina ac domina Salinensis, notum facimus uniuersis quod nos de summa trecentarum librarum paruorum turonensium annui et perpetui redditus quas excellentissimus princeps et dominus noster carissimus Philippus, Dei gracia Francie et Nauarre rex illustris, ac carissima filia nostra [F° ix, r°] Johanna, eadem gracia dictorum regina regnorum, nobis imperpetuum dederunt et concesserunt, admortizatas omnino super puteum Salinensem, pro omnimoda voluntate nostra facienda, volumus, disponimus et ordinamus pro remedio anime nostre et carissimi domini nostri bone memorie, domini Othonis, comitis Burgundie, et antecessorum nostrorum, ad egenorum et pauperum de Arbosio releuandas in parte miserias; quod singulis annis imperpetuum curati de Arbosio et de Poloigniaco qui pro tempore fuerint, insimul, aut alter ipsorum, alio impedito, vocatis tamen secum duobus de probis hominibus dicti Arbosii, percipiant, recipiant et habeant ad festum sancti Michaelis viginti et octo libras paruorum turonensium, vel equiualentis monete; de qua summa pecunie tercia pars conuertatur per eosdem in emptionem pannorum simplicium, quantum se poterit extendere dicta tercia pars; de quibus pannis per eosdem, quolibet anno, per quindecim dies ante festum omnium sanctorum dentur pauperioribus ingenuis mulieribus de dicto Arbosio, videlicet cuilibet una tunica continens quatuor vlnas cum dimidia, ad vlnam Bisuntii. De residuis vero duabus partibus dicte pecunie summe similiter emantur et distribuantur, quantum sufficere poterunt uel se extendere dicte due partes, pauperioribus egenis dicti Arbosii tunice de burellis similiter et sotulares fidelius et vtilius quam poterunt secundum Deum et eorum consciencias quas super hoc oneramus; ita quod de dicta summa distributores predicti pro expensis faciendis in poscendo et recipiendo dictam summam [F° ix, v°], et in emendo et distribuendo pannos et sotulares predictos, percipiant et habeant singulis annis viginti solidos parvorum turonensium; volentes et ordinantes, cum omnibus pauperibus Arbosii et castellerie eiusdem predicta nequeant sufficere, quod illi pauperes tam nobiles quam ignobiles qui vno anno habuerint de predictis tunicis et sotularibus, anno immediate sequenti nichil habeant, constituentes tenore presencium predictos distributores qui pro tempore fuerint receptores dicte summe pecunie singulis annis imperpetuum, ita quod si non omnes insimul semel uel pluries premissis vacare noluerint aut non potuerint, tres uel duo ipsorum predicta nichilominus fideliter exequantur, vt in dictis eleemosinis participes sint et consortes. Obligantes ex nunc dictis receptoribus qui pro tempore fuerint imperpetuum pro dicta pecunie summa dicto termino anno quolibet persoluenda dictam sauneriam, receptores ac fructus, prouentus, redditus et exitus eiusdem saunerie specialiter et expresse, ac promittimus bona fide et sub expressa obligacione heredum et bonorum nostrorum omnium et singulorum, mobilium et immobilium, presencium et futurorum, dictam summam pecunie singulis annis imperpetuum reddere et soluere quibus supra termino memorato, ac eisdem garentizare, pacificare et deffendere semper contra omnes et vbique. In cuius rei testimonium presentes licteras sigilli nostri munimine fecimus roborari. Datum et actum vicesima die mensis decembris, anno Domini millesimo trecentesimo vicesimo.